**СЪОБЩЕНИЕ**

**До парламентарно представените партии и коалиции,**

**До други партии и коалиции**

С Указ № 130 от 10 май 2021 г. /обн. ДВ, бр. 39 от 12 май 2021 г./ Президентът на Република България, насрочи изборите за Народно събрание на 11 юли 2021 г. С решение № 5-НС от 12 май 2021 г. Централната избирателна комисия определи изискванията за провеждане на консултациите за определяне съставите на районните избирателни комисии.

На основание чл. 60, ал. 1 от Изборния кодекс на **14 май 2021 г. (петък) от 14.00** часа в зала „Георги Данчев”, партерен етаж в сградата на Областна администрация Сливен на адрес: гр. Сливен, ул. „Димитър Добрович“ № 3, ще се проведат консултации за определяне на състава на Районната избирателна комисия на Двадесет и първи многомандатен избирателен район – Сливен за насрочените на 11 юли 2021 г. избори за Народно събрание.

Съгласно чл. 60, ал. 1 и 2 от Изборния кодекс консултациите са публични, като освен парламентарно представените в 45-то Народно събрание на Република България партии и коалиции, в консултациите могат да участват и други партии и коалиции, които не са представени в 45-то Народно събрание.

Съгласно чл. 60, ал. 3 и 4 от Изборния кодекс и решение № 5-НС от 12 май 2021 г. на Централната избирателна комисия, партиите и коалициите, които ще участват в консултациите следва да представят:

- заверено от партията копие на удостоверение за актуално правно състояние на партията, издадено не по-рано от датата на насрочване на изборите – 10 май 2021 г. (в случай на невъзможност да се спази срокът, е допустимо представяне на удостоверение, издадено по-рано), или заверено от представителя на коалицията копие от решение за образуване на коалицията, с което се удостоверяват пълномощията на лицата, представляващи съответната партия или коалиция;

- пълномощно от лицата, представляващи съответната партия или коалиция, в случаите, когато в консултациите участват упълномощени лица;

- писмено предложение за състав на РИК, което съдържа имената на предложените лица, единен граждански номер, длъжност в комисията, образование, специалност и партията или коалицията, която ги предлага;

- предложение на партиите и коалициите за резервни членове, които да заместят предложените от тях лица в случаите по чл. 51, ал. 2 ИК или когато член на комисията не участва в заседанията ѝ повече от 10 дни;

- копие от диплома за завършено висше образование или оригинал на уверение за завършено висше образование от съответното висше учебно заведение (в случай че все още няма издадена диплома);

- декларация за съгласие от всяко лице да бъде предложено за член на РИК и че отговаря на изискванията на Изборния кодекс (приложение към решение № 5-НС от 12 май 2021 г. на ЦИК).

При явяването на консултациите представляващите съответната партия или коалиция от партии, следва да се съобразят с изискванията на Решение № 5-НС от 12 май 2021 г. на Централната избирателна комисия относно провеждането на консултациите, което е публикувано на интернет страницата на ЦИК.

Консултациите ще се проведат при спазване на въведените противоепидемични мерки.

Разчитам на Вашето присъствие.

**С уважение,**

**ЧАВДАР БОЖУРСКИ**

*Областен управител*